གྱིས་སྐྱོན་ནས་སྨྲ་བར་ཞུགས་པའོ།།མཐར་ཐུག་ནི་ཉན་པ་པོས་དོན་གོ་བའོ།།ཡན་ལག་གི་དོན་ནི་དགེ་སློང་གིའོ་ཞེས་སོ།།རུང་བ་མ་ཡིན་པར་བསམ་པ་ནི་རུང་བ་མ་ཡིན་པར་གྲགས་པ་སྟེ་སྐྱོན་གང་ཡང་རུང་བ་སྨྲས་ནའོ།།འདི་ནི་ལུང་རྣམ་འབྱེད་ལས།རིགས་དང་བཟོ་དང་ལས་དང་ནི།།རྟགས་ནད་ལྟུང་བ་སྡེ་ལྔ་དང་།།ཉེ་བའི་ཉོན་མོངས་རྣམས་དང་ནི།།སྤྱོ་བར་བྱེད་པ་ཐ་མ་ཡིན།།ཞེས་གསུངས་པ་དང་སྦྱར་རོ།།རུང་བ་མ་ཡིན་པར་གྲགས་པ་ལས།གཞན་ཆེ་བ་རྒྱལ་རིགས་ཉིད་དང་རིགས་བཙུན་པ་བྲམ་ཟེ་ཉིད་ཁྱོད་ཡིན་ནོ།།ཞེས་སྨྲས་པ་ལ་སོགས་པ་ནི་ཉེས་བྱས་སོ།།ལ་སོགས་ཞེས་པས་ནི་ཁྱོད་ཀྱིས་རྒྱལ་རིགས་དང་བྲམ་ཟེའི་རིགས་ཀྱི་བཟོ་བསླབ་དགོས་སོ།།ལས་བྱ་དགོས་སོ་ཞེས་ལུང་ལས་གསུངས་པ་དེ་བསྡུས་སོ།།ད་ནི་ཕྲ་མ་བྱེད་པའི་ལྟུང་བྱེད་འཆད་དེ།འདིའི་སྤྱི་དོན་ལ་བཞི་ལས།གླེང་གཞི་ནི་མཉན་ཡོད་དུ་དྲུག་སྡེས་དགེ་སློང་རྣམས་ལ་ཕྲ་མ་བྱས་པ་ལས་ལྟུང་བྱེད་དུ་བཅས་སོ།།དགག་བྱ་ནི་རང་རིགས་ཀྱི་མཛའ་བའི་ལོངས་སྤྱོད་ལ་གནོད་པའོ།།ངོ་ཏི་ནི་བཅས་ལྡན་དགེ་སློང་གིས་དགེ་སློང་གཞན་གཉིས་ཡན་ཆད་དབྱེ་བའི་བསམ་པས་ཕྲ་མའི་ཚིག་ངག་ཏུ་སྨྲས་ཏེ་དོན་གོ་བ་ལས་གྱུར་པའི་ལྟུང་བ་དངོས་གཞིའོ།།ཡན་ལག་ལ་བཞི་ལས་གཞིའི་ཡན་ལག་ནི་སྔར་བཤད་པའི་དགེ་སློང་ཆོས་དྲུག་ལྡན་གཉིས་ཡན་ཆད་ཡིན་པ་དང་།ཐམས་ཅད་དུ་བྱེ་ཟིན་པ་མ་ཡིན་པ་སྟེ།གཞན་དུ་ན་ཕྲ་མ་བྱས་ཀྱང་དགག་བྱ་མི་རྫོགས་པའི་ཕྱིར་རོ།།བསམ་པའི་ཡན་ལག་ལ་གཉིས་ལས་འདུ་ཤེས་ནི་གཞི་ལ་མ་འཁྲུལ་བའོ།།ཀུན་སློང་ནི་ཕྲ་མ་བྱེད་པར་འདོད་པ་རྒྱུན་མ་ཆད་པའོ།།སྦྱོར་བ་ནི་ངག་མཚན་ཉིད་ལྔ་ལྡན་གྱིས་ཕྲ་མའི་ཚིག་སྨྲ་བར་ཞུགས་པའོ།།མཐར་ཐུག་ནི་ཕ་རོལ་པོས་དོན་གོ་བའོ།།ཡན་ལག་གི་དོན་ནི།ཆེ་གེ་མོ་ཞིག་ཅེས་པ་ནི་ཊཱི་ཀ་ལས་དགེ་སློང་ཆེ་གེ་མོ་ཞིག་འདི་སྐད་ཟེར་རོ་ཞེས་སྣང་ཡང་དགེ་སློང་ཞེས་པ་དང་ཆེ་གེ་མོ་ཞེས་པ་འདི་གཉིས་ཀྱི་བར་དུ་ཡི་གེ་ཆད་པ་སྟེ།ལུང་རྣམ་འབྱེད་ལྟར་ན་དགེ་སློང་གཅིག་ན་རེ་ཁྱོད་ཀྱི་རིགས་ཀྱི་སྐྱོན་བརྗོད་པ་ལ་སོགས་པའི་ཚིག་ཆེ་གེ་མོ་ཞིག་ཟེར་རོ་ཞེས་